Na temelju članka 62. stavak 3. i članka 63. stavak 6. točka 4. Zakona o znanstvenoj djelatnosti i visokom obrazovanju (“Narodne novine”, broj 123/03, 105/04, 174/04, 2/07, 46/07 i 63/11), te članka 19. stavak 1. točka 11, članka 53. stavak 6. te članka 55. stavak 6. točka 5. Statuta sveučilišta u Splitu, Fakultetsko vijeće Ekonomskog fakulteta u Splitu, na svojoj 26. sjednici, održanoj dana 27. lipnja 2012. godine donijelo je Statut Ekonomskog fakulteta u Splitu.

Fakultetsko vijeće Ekonomskog fakulteta u Splitu, na svojoj 19. sjednici održanoj dana 12. prosinca 2017. godine, donijelo je Izmjene i dopune Statuta Ekonomskog fakulteta u Splitu.

Temeljem ovlaštenja Fakultetskog vijeća, dekanica Ekonomskog fakulteta u Splitu, dana 24. veljače 2018. godine, utvrdila je pročišćeni tekst Statuta Ekonomskog fakulteta u Splitu, koji obuhvaća:

* Statut Ekonomskog fakulteta u Splitu od 27. lipnja 2012. godine, na koji je Senat Sveučilišta u Splitu dao suglasnost 17. srpnja 2012. godine.
* Izmjene i dopune Statuta Ekonomskog fakulteta u Splitu od 12. prosinca 2017. godine, na koji je Senat Sveučilišta u Splitu dao suglasnost 21. prosinca 2017. godine.

KLASA: 003-05/18-01/01

UR.BROJ: 2181-196-01-01-18-01

Split, 24. veljače 2018. godine

DEKANICA:

Prof. dr. sc. Maja Fredotović

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_­­­­­­­­­­­­­­­­­­­­­­­­­­­­­­­­­­­­­­­­­**

**STATUT**

**Ekonomskog fakulteta u Splitu**

**(pročišćeni tekst)**

*Na prijedlog Znanstveno-nastavnog vijeća, Savjet Fakulteta ekonomskih nauka u Zagrebu dana 16. travnja 1971. godine donio je Odluku o otvaranju Odjela u Splitu. 1973. godine dolazi do udruživanja Ekonomskog fakulteta Zagreb - Odjela u Splitu i Odjela u Dubrovniku sa Institutom za pomorsku, turističku i obalnu privredu, u jedinstvenu radnu organizaciju - Fakultet ekonomskih nauka sa četiri OOUR-a (OOUR Ekonomski fakultet u Zagrebu, OOUR Fakultet organizacijskih i financijskih nauka u Splitu, OOUR Fakultet za turizam i vanjsku trgovinu u Dubrovniku i OOUR Institut za pomorsku, turističku i obalnu privredu). Dana 26. studenoga 1974. godine donesena je Odluka o spajanju dviju splitskih institucija: Fakulteta organizacijskih i financijskih nauka i Instituta za pomorsku, turističku i obalnu privredu, u organizaciju pod nazivom: Ekonomski fakultet u Splitu. Ekonomski fakultet u Splitu počeo je s radom dana 01. siječnja 1975. godine, kojemu se 1978. godine priključila i Viša ekonomska škola.*

*Fakultet ekonomskih nauka pristupio je Sveučilištu u Splitu dana 14. veljače 1974. godine. Ekonomski fakultet u Splitu, kao pravni sljednik Fakulteta ekonomskih nauka, sastavnica je Sveučilišta u Splitu od svog osnutka.*

**I. OPĆE ODREDBE**

**Predmet normiranja**

Članak 1.

Ovim se Statutom, u skladu sa Zakonom o znanstvenoj djelatnosti i visokom obrazovanju (dalje u tekstu: Zakon), Statutom Sveučilišta u Splitu (dalje u tekstu: Statut Sveučilišta) te drugim propisima, uređuju osnovna statusna pitanja, ustrojstvo, djelatnost i poslovanje, ovlasti i način odlučivanja fakultetskih tijela, pitanja od interesa za nastavnike, znanstvenike, suradnike i druge radnike, pitanja od interesa za studente, organizacija studija, studijski programi i izvedbeni plan, organizacija znanstvenog rada, financiranje rada, kao i druga pitanja od važnosti za Ekonomski fakultet u Splitu (dalje u tekstu: Fakultet).

**Zadaće**

Članak 2.

1. Fakultet je visoko učilište koje obavlja svoju djelatnost kao znanstveno-obrazovna ustanova koja, povezivanjem znanstvenog istraživanja i nastave, razvija znanstveni i stručni rad na polju ekonomije, priprema studente za obavljanje profesionalnih djelatnosti na temelju znanstvenih spoznaja i metoda, obrazuje znanstveni podmladak, sudjeluje u ostvarivanju društvenih interesa studenata te promiče međunarodnu, posebno europsku suradnju u visokom obrazovanju te znanstvenoj djelatnosti.
2. Fakultet aktivno sudjeluje u donošenju strateških i razvojnih odluka Sveučilišta u Splitu (u daljnjem tekstu: Sveučilište) i ostvarivanju njegovih interesa i ciljeva.
3. Fakultet može u cilju funkcionalne integracije Sveučilišta, odnosno što kvalitetnije organizacije i racionalizacije korištenja ljudskih i materijalnih resursa, temeljem posebnog sporazuma, organizirati obavljanje zajedničkih stručnih, logističkih i pomoćno-tehničkih poslova.
4. Fakultet može u cilju funkcionalne integracije i organiziranja nastave te zadovoljavanja akreditacijskih uvjeta, odnosno što kvalitetnije organizacije i racionalizacije korištenja ljudskih i materijalnih resursa u izvođenju nastave, temeljem posebnog sporazuma, obavljati ustupanje i zamjenu radnika (unutarnja suradnja).

**Temeljna načela djelovanja**

Članak 3.

1. Djelovanje Fakulteta temelji se na:
* slobodi i autonomiji stvaralaštva,
* etičnosti znanstvenika,
* javnosti rada,
* povezanosti sa sustavom obrazovanja,
* međunarodnim mjerilima kvalitete,
* poticanju i uvažavanju specifičnosti nacionalnih sadržaja,
* zaštiti intelektualnog vlasništva,
* akademskim slobodama, akademskoj samoupravi i autonomiji sveučilišta,
* otvorenosti prema javnosti, građanima i lokalnoj zajednici,
* nedjeljivosti sveučilišnog nastavnog rada i znanstvenog istraživanja,
* uzajamnosti i partnerstvu pripadnika akademske zajednice,
* europskoj humanističkoj i demokratskoj tradiciji te usklađivanju s europskim sustavom visokog obrazovanja,
* poštivanju i afirmaciji ljudskih prava i sloboda,
* jedinstvu stručnog i obrazovnog rada u svrhu osposobljavanja za specifična stručna znanja i vještine,
* konceptu cjeloživotnog obrazovanja i obrazovanja odraslih,
* povezanosti s predtercijarnim obrazovanjem, te
* interakciji s društvenom zajednicom i obvezi razvijanja društvene odgovornosti studenata i drugih članova akademske i znanstvene zajednice.
1. Ostvarujući temeljna načela utvrđena Zakonom i Statutom Sveučilišta, svi znanstvenici, nastavnici, suradnici i studenti u svom radu, djelovanju i ponašanju na Fakultetu, drže se moralnih i etičkih načela, načela znanstvene istine i kritičnosti te se ponašaju tako da ne štete ugledu Fakulteta.

**Akademska zajednica i njene slobode**

Članak 4.

1. Akademske slobode pripadaju svim članovima akademske zajednice: nastavnicima, suradnicima, studentima i drugim sudionicima u procesu visokog obrazovanja. Akademske slobode obuhvaćaju slobodu znanstvenog istraživanja i stvaranja, poučavanja, međusobne suradnje i udruživanja, sukladno Ustavu Republike Hrvatske, međunarodnim ugovorima i Zakonu.
2. Akademska samouprava na Fakultetu obuhvaća:
* utvrđivanje pravila studiranja i upisa studenata,
* izbor dekana i nastavnika,
* upravljanje resursima s kojima raspolaže Fakultet.
1. Autonomija Fakulteta kao sastavnice Sveučilišta u Splitu, sukladno Zakonu, obuhvaća:
* uređenje unutarnjeg ustroja,
* utvrđivanje obrazovnih, znanstvenih i stručnih programa,
* financijsku autonomiju, u skladu sa Zakonom,
* odlučivanje o prihvaćanju projekata i međunarodnoj suradnji,
* ostale oblike autonomije, sukladno Zakonu.
1. Akademske slobode, akademska samouprava i autonomija Fakulteta uključuju i odgovornost akademske zajednice prema društvenoj zajednici u kojoj djeluje.

**Nepovredivost prostora**

Članak 5.

1. Prostor Fakulteta je nepovrediv.
2. Nadležna državna tijela na prostoru Fakulteta mogu uredovati samo uz suglasnost dekana, prema odluci nadležnog suda ili ako postoji neposredna opasnost za život i zdravlje ljudi i/ili za imovinu.
3. Pretragu prostora Fakulteta može iznimno odrediti samo nadležni sud ako su ispunjeni uvjeti propisani Zakonom o kaznenom postupku.
4. Pretraga prostora Fakulteta može se poduzeti i bez nazočnosti dekana, odnosno osobe koju on odredi, samo ako se oni bez opravdanog razloga nisu odazvali pravodobnom pozivu.

**II. STATUSNE ODREDBE**

**Naziv Fakulteta**

Članak 6.

1. Naziv Fakulteta je: Sveučilište u Splitu, Ekonomski fakultet.
2. Skraćeni naziv Fakulteta je: Ekonomski fakultet u Splitu.

Članak 7.

Brisan.

**Sjedište Fakulteta**

Članak 8.

Sjedište Fakulteta je u Splitu, Cvite Fiskovića 5.

**Status**

Članak 9.

1. Osnivač Fakulteta je Sveučilište u Splitu.
2. Fakultet je pravna osoba.
3. Fakultet je ustrojen kao javna ustanova i upisan je u sudski registar ustanova kod Trgovačkog suda u Splitu, Upisnik visokih učilišta i Upisnik znanstvenih organizacija koje vodi ministarstvo nadležno za znanost i visoko obrazovanje.
4. Fakultet je javno visoko učilište u sastavu Sveučilišta u Splitu.
5. Fakultet stupa u pravni promet s trećim osobama samostalno. Za preuzete obveze u pravnom prometu Fakultet odgovara cijelom svojom imovnom.
6. Radi poticanja suradnje s gospodarstvom i komercijalizacije znanstvenih rezultata te ostvarenja drugih projekata, Fakultet smije uz suglasnost Senata Sveučilišta, osnivati druge pravne osobe.

**Imovina Fakulteta**

Članak 10.

Imovinu Fakulteta čine nekretnine i pokretnine u vlasništvu Fakulteta, uključujući imovinska prava te financijska sredstva pribavljena od osnivača, stečena pružanjem usluga ili pribavljena iz drugih izvora.

**Djelatnost Fakulteta**

Članak 11.

1. Djelatnost Fakulteta je:
* visoko obrazovanje, polje ekonomija i druga srodna polja u području društvenih znanosti,
* znanstveno istraživanje i razvoj u društvenim znanostima, polje ekonomija i druga srodna polja u području društvenih znanosti,
* osnivanje programa stručnog usavršavanja po konceptu cjeloživotnog obrazovanja i obrazovanja odraslih,
* savjetovanje u vezi s poslovanjem i upravljanjem,
* ekspertize i vještačenja,
* istraživački i stručni rad.
1. Uz djelatnosti utvrđene stavkom 1. ovog članka Fakultet obavlja i:
* izdavačku i tiskarsku djelatnost te umnožavanje snimljenih zapisa,
* djelatnost knjižnica u funkciji Fakulteta.
1. Pored djelatnosti upisane u sudski registar ustanova, Fakultet može obavljati i druge djelatnosti, ukoliko služe osnovnoj djelatnosti, ako se one u manjem opsegu ili uobičajeno obavljaju uz upisanu djelatnost.

**Obilježja Fakulteta**

Članak 12.

1. Fakultet ima svoj znak i zastavu.
2. Znak Fakulteta je u obliku stiliziranih slova "EF" plave boje, po čijoj sredini, umjesto crtica, su tri vala u svjetlo crvenoj, bijeloj i svijetlo plavoj boji. Pri dnu je oznaka sjedišta "Split".
3. Znak Fakulteta stavlja se na svim izdanjima i drugim pisanim materijalima Fakulteta, osim na javnim ispravama čiji je oblik i sadržaj propisan posebnim propisima.
4. Zastava Fakulteta je bijele boje, odnosa dužine i širine 2 prema 1, s ucrtanim grbom Sveučilišta u gornjem desnom uglu te u donjem lijevom uglu sa znakom Fakulteta, iznad kojega je napisan skraćeni naziv Fakulteta.
5. Fakultet se u prepisci koristi papirom s posebnim zaglavljem koje je neuokvireni pravokutni prikaz znaka Fakulteta u sredini te s tekstom u tri retka s lijeve strane „SVEUČILIŠTE U SPLITU“ u prvom retku, „EKONOMSKI FAKULTET“ u drugom retku, „SPLIT - HRVATSKA“ u trećem retku, odnosno s tekstom s desne strane u tri retka „UNIVERSITY OF SPLIT“ u prvom retku, odgovarajući naziv Fakulteta na engleskom jeziku u drugom retku, te „SPLIT - CROATIA“ u trećem retku.

**Žig i pečat**

članak 13.

1. Fakultet ima žig i pečat.
2. Žig i pečat su okruglog oblika, promjera 38 mm, s grbom Republike Hrvatske u sredini te kružno upisanim nazivom "REPUBLIKA HRVATSKA" i "Ekonomski fakultet", "Split" uz gornji rub, i "Sveučilište u Splitu" uz donji rub. Pečat istog sadržaja promjera 25 mm rabi se u slučajevima kada je uporaba većeg nepodesna.
3. Žigom i pečatom iz prethodnog stavka ovjeravaju se javne isprave što ih izdaje Fakultet.
4. Za ostalo poslovanje, Fakultet koristi okrugle pečate dimenzija 38 mm i 25 mm sa znakom Fakulteta u sredini te kružno upisanim punim nazivom Fakulteta.
5. Broj žigova i pečata, način njihova korištenja i čuvanja određuje dekan Odlukom o žigu i pečatima Fakulteta.

**Zastupanje i predstavljanje Fakulteta**

Članak 14.

1. Fakultet zastupa i predstavlja dekan Fakulteta.
2. Dekan je ovlašten poduzimati sve pravne radnje u ime i za račun Fakulteta.
3. Dekan ima pravo poduzimati pravne radnje u ime i za račun Fakulteta u vrijednosti do 500.000,00 kn. Za pravne radnje u vrijednosti od 500.000,00 kn do 1.500.000,00 kn dekanu je potrebna suglasnost Fakultetskog vijeća, odnosno i Senata Sveučilišta u Splitu za vrijednosti iznad tog iznosa.
4. Dekan može, u granicama svojih ovlasti, dati punomoć za zastupanje Fakulteta u pravnom prometu drugoj osobi.
5. Za potpisivanje financijskih dokumenata dekan može ovlastiti prodekane i tajnika Fakulteta.

**Uporaba naziva i znaka Fakulteta**

Članak 15.

1. Ustrojbene jedinice Fakulteta, u okviru svojih djelatnosti, imaju pravo i dužnost služiti se nazivom i znakom Fakulteta.
2. Naziv Fakulteta stavlja se ispred naziva ustrojbene jedinice.
3. Radnici Fakulteta imaju pravo i dužnost služiti se nazivom i znakom Fakulteta, samo u slučajevima postupanja u ime Fakulteta, ili u slučajevima iz članka 61. stavak 2. ovog Statuta.
4. U svim ostalim slučajevima uporabu naziva i znaka Fakulteta od strane radnika Fakulteta odobrava dekan.

**Dan Fakulteta**

Članak 16.

1. Dan Fakulteta je 26. studenoga.
2. Dan Fakulteta obilježava se svečano.
3. Na Dan Fakulteta dodjeljuju se nagrade i priznanja za ostvarene znanstvene rezultate, za promicanje ekonomske znanosti i struke, prijenos znanja, za izdanje posebno vrijednih radova, za ostvarenu uspješnu suradnju s Fakultetom te za druge doprinose radu i ugledu Fakulteta. Nagrade i priznanja te kriteriji dodjele određeni su Pravilnikom o nagradama i priznanjima.

**III. USTROJ**

Članak 17.

1. Ustroj Fakulteta pobliže se uređuje Pravilnikom o unutarnjem ustroju i ustroju radnih mjesta.
2. Pravilnikom iz prethodnog stavka uređuju se ustrojbene jedinice, ustroj radnih mjesta, uvjeti za obavljanje poslova radnih mjesta, uvjeti i postupak izbora voditelja ustrojbenih jedinica, granice samostalnosti pojedine ustrojbene jedinice, te odnosi između ustrojbenih jedinica.

**Ustrojbene jedinice**

Članak 18.

1. Fakultet u svom sastavu ima sljedeće ustrojbene jedinice:
* Katedre
* Stručne službe
* Knjižnica.
1. Ustrojbene jedinice nastupaju pod nazivom Fakulteta.

**Katedre**

Članak 19.

1. Katedre su znanstveno-nastavne ili nastavne ustrojbene jedinice.
2. Katedre kao znanstveno-nastavne ustrojbene jedinice ustrojavaju se prema srodnim znanstvenim disciplinama u polju ekonomije i njenim granama te srodnim znanstvenim poljima, granama i disciplinama koje se izučavaju na Fakultetu.
3. Katedre kao nastavne ustrojbene jedinice ustrojavaju se prema nastavnim disciplinama za koje se ne zahtijeva znanstveni pristup u nastavnom procesu.
4. Osnovne funkcije katedre kao znanstveno-nastavne jedinice su razvitak znanstvenih disciplina kojima se bave članovi katedri vođeni idejom znanstvene izvrsnosti, razvitak studijskih programa u čijem izvođenju sudjeluj, kao i sudjelovanje u razvitku novih studijskim programa.
5. Osnovna funkcija katedre kao nastavne jedinice je razvitak postojećih i predlaganje novih nastavnih sadržaja iz područja specijalizacije članova katedre.
6. Katedre brinu o razvitku znanstvenog te nastavnog podmlatka.
7. Znanstvena djelatnost katedre pobliže se određuje posebnim pravilnikom.

Članak 20.

Katedre u svom djelovanju:

* predlažu i izrađuju plan znanstvenog i nastavnog rada katedre, u skladu s planom Fakulteta,
* sudjeluju u izradi svih studijskih programa u dijelu svojih kompetencija,
* predlažu nositelje predmeta,
* predlažu i izrađuju izvedbene planove predmeta iz svoje domene,
* predlažu plan novih kadrova,
* predlažu plan obrazovanja i usavršavanja svojih članova, posebice suradnika u suradničkim zvanjima,
* pripremaju udžbenike, skripte i ostale nastavne materijale, planiraju nabavu stručne i znanstvene literature,
* prate i analiziraju rezultate nastavnog i znanstvenog rada članova katedre,
* razmatraju i rješavaju i druga znanstvena, nastavna i stručna pitanja iz rada katedre.

Članak 21.

1. Katedre samostalno odlučuju o utrošku sredstava koja se katedri odobravaju na razini akademske godine za nabavku znanstvene i stručne literature i za sudjelovanje na znanstvenim skupovima, kao i o stručnom usavršavanju njenih članova, a u skladu s posebnim pravilnikom.
2. Katedre iz reda svojih nastavnika biraju predstavnike u Fakultetskom vijeću.

Članak 22.

1. Radom katedre rukovodi pročelnik.
2. Za pročelnika može biti izabran nastavnik u znanstveno-nastavnom zvanju, odnosno u nastavnom zvanju, prema proceduri koja je propisana posebnim pravilnikom.
3. Mandat pročelnika podudara se s mandatom Fakultetskog vijeća.
4. Ista osoba može biti izabrana za pročelnika u najviše dva mandata uzastopno.
5. Izbor, odnosno razrješenje pročelnika potvrđuje Fakultetsko vijeće.

Članak 23.

Osnivanje katedre, način rada i donošenje odluka o pitanjima iz domene rada katedri uređuje se posebnim pravilnikom.

**Stručne službe**

Članak 24.

Stručne službe obavljaju upravno-pravne, izvršne, administrativne, financijsko-materijalne, tehničke te pomoćne poslove koji su potpora za obavljanje djelatnosti Fakulteta.

**Knjižnica**

Članak 25.

1. Knjižnica Fakulteta (dalje u tekstu: Knjižnica) je posebna ustrojbena jedinca koja prikuplja, obrađuje i daje na upotrebu dokumente i informacije znanstveno-obrazovnog karaktera iz znanstvenih disciplina koje se izučavaju na Fakultetu i tako doprinosi razvoju odgojno-obrazovnog i znanstveno-istraživačkog rada.
2. Način obavljanja poslova u Knjižnici sukladan je standardima za visokoškolske knjižnice.
3. Ustroj i upravljanje Knjižnicom, te druga pitanja od važnosti za rad Knjižnice uređuju se posebnim pravilnikom.

**Tajnik Fakulteta**

Članak 26.

1. Fakultet ima tajnika Fakulteta.
2. Prava i obveze tajnika Fakulteta te uvjeti koje mora ispunjavati utvrđuju se Pravilnikom o unutarnjem ustroju i ustroju radnih mjesta.
3. Brisan.

**IV. TIJELA FAKULTETA**

**1. Dekan**

**Opće odredbe o dekanu**

Članak 27.

1. Dekan predstavlja i zastupa Fakultet, njegov je čelnik i voditelj.
2. Dekan ima prava i obveze ravnatelja ustanove i ovlasti predviđene zakonom i ovim Statutom.
3. Znak dekanske časti je dekanski lanac.

**Prava i obveze dekana**

Članak 28.

Prava i obveze dekana su da:

* upravlja Fakultetom, njegov je čelnik i voditelj,
* organizira te vodi rad i poslovanje Fakulteta,
* predstavlja i zastupa Fakultet u svim postupcima pred sudovima, upravnim i državnim tijelima,
* brine se o nastavnom procesu, znanstvenom i stručnom radu te svim djelatnostima za koje je Fakultet registriran,
* priprema, saziva, predlaže dnevni red, predsjedava i vodi sjednice Fakultetskog vijeća,
* provodi odluke Fakultetskog vijeća,
* predlaže Fakultetskom vijeću izbor prodekana,
* imenuje voditelje poslijediplomskih studija, uz potvrdu Fakultetskog vijeća,
* određuje osobe ovlaštene za potpisivanje financijske i druge dokumentacije,
* odlučuje o povjeravanju poslova iz svoje nadležnosti i djelokruga rada prodekanima Fakulteta,
* osniva i imenuje stalna i privremena radna tijela za obavljanje poslova iz svoje nadležnosti i djelokruga, a što nije u nadležnosti Fakultetskog vijeća. Broj članova radnih tijela i djelokrug njihova rada određuje se odlukom o imenovanju,
* predlaže Fakultetskom vijeću Statut i druge opće akte,
* donosi akt o unutarnjem ustroju i utvrđuje ustroj radnih mjesta, uz suglasnost Fakultetskog vijeća,
* donosi i druge opće akte utvrđene zakonom, Statutom Sveučilišta, ovim Statutom i drugim propisima,
* donosi Politiku kvalitete i Priručnik kvalitete, uz potvrdu Fakultetskog vijeća,
* predlaže Fakultetskom vijeću Akcijski plan svog mandatnog razdoblja te Godišnje izvještaje o realizaciji akcijskog plana tijekom mandatnog razdoblja, što predstavlja izvješće o radu dekana,
* odobrava dokumente sustava upravljanja kvalitetom Fakulteta,
* izvješćuje Fakultetsko vijeće o odlukama sveučilišnih tijela, nadležnih ministarstava, i drugih institucija nadležnih za djelatnost Fakulteta,
* po odluci Fakultetskog vijeća raspisuje natječaj za izbor nastavnika i suradnika,
* odlučuje o zasnivanju i prestanku radnog odnosa te donosi odluku o raspoređivanju radnika na radna mjesta na Fakultetu u skladu sa zakonom, ovim Statutom i općim aktima Fakulteta,
* donosi pojedinačne akte i odlučuje o pravima i obvezama iz radnog odnosa u skladu sa zakonom, ovim Statutom i općim aktima Fakulteta,
* prati, odnosno organizira praćenje izvršavanja radnih obveza radnika Fakulteta,
* zaključuje ugovore o autorskom radu i obavljanju drugih povremenih poslova bez zasnivanja radnog odnosa,
* potpisuje ugovore koje zaključuje Fakultet,
* potpisuje diplome, svjedodžbe i druge javne isprave koje izdaje Fakultet,
* brine se o osiguranju financijskih sredstava za djelatnost i razvoj Fakulteta,
* predlaže Fakultetskom vijeću financijski plan te redovito izvještava o izvršavanju financijskog plana, završnom računu i investicijskom održavanju,
* odlučuje o ulaganjima i nabavi opreme,
* utvrđuje školarinu i cijene usluga na Fakultetu sukladno odlukama nadležnog ministarstva i Sveučilišta,
* obavlja i druge poslove utvrđene zakonom, Statutom Sveučilišta, ovim Statutom i drugim općim aktima.

Članak 29.

1. Dekan je odgovoran za provedbu odluka sveučilišnih tijela na Fakultetu.
2. Dekan je za svoj rad odgovoran Fakultetskom vijeću i Senatu Sveučilišta.
3. Dekan sudjeluje u radu sveučilišnih tijela, sukladno Statutu Sveučilišta.

**Izbor dekana**

Članak 30.

1. Za dekana može biti izabran nastavnik Fakulteta u znanstveno-nastavnom zvanju izvanrednog profesora, redovitog profesora ili redovitog profesora u trajnom zvanju, koji s Fakultetom ima zaključen ugovor o radu na neodređeno vrijeme s punim radnim vremenom.
2. Dekan se bira na vrijeme od tri (3) godine, a ista osoba može biti izabrana za dekana najviše dva (2) puta uzastopce.
3. Dekana bira Fakultetsko vijeće, tajnim glasovanjem, natpolovičnom većinom glasova od ukupnog broja članova Vijeća.

Članak 31.

1. Postupak izbora dekana počinje najkasnije 01. travnja, a završava do kraja lipnja posljednje godine mandata, osim u slučaju ponavljanja postupka.
2. Kandidat za dekana podnosi vlastiti program rada za svoj dekanski mandat. Program rada treba biti usklađen sa strateškim dokumentima Fakulteta i Sveučilišta.
3. Postupak za izbor dekana utvrđuje se posebnim pravilnikom.

Članak 32.

1. Odluka o izboru dekana sa životopisom i programom rada dostavlja se Senatu Sveučilišta na potvrdu.
2. Izbor dekana potvrđuje Senat u roku od 60 dana od dana dostave.
3. Dekan preuzima dužnost, u pravilu, prvog dana nove akademske godine novog mandatnog razdoblja.

Članak 33.

Ako se novi dekan ne izabere do isteka mandata postojećeg dekana, Fakultetsko vijeće će za vršitelja dužnosti dekana imenovati osobu koja ispunjava propisane uvjete, najduže na vrijeme od šest (6) mjeseci, u kojem roku ima obvezu organizirati izbor novog dekana.

**Spriječenost dekana**

Članak 34.

1. Dekana Fakulteta u slučaju privremene spriječenosti zamjenjuje prodekan kojeg ovlasti dekan.
2. Prodekan obavlja dužnost dekana za vrijeme njegove privremene spriječenosti, ali najdulje šest mjeseci od dana kada je nastupila spriječenost. Nakon isteka šest mjeseci Fakultetsko vijeće pokreće postupak razrješenja te izbora novog dekana.
3. Ovlašteni prodekan ima sve ovlasti i obavlja sve poslove dekana utvrđene Zakonom, Statutom Sveučilišta i ovim Statutom, a javne isprave i ostale akte potpisuje uz oznaku "u.z."

**Razrješenje dekana prije isteka mandata**

Članak 35.

1. Dekan se može razriješiti dužnosti prije isteka roka na koji je izabran, ako:
* sam zatraži razrješenje,
* ne ispunjava dužnost dekana,
* krši odredbe Ustava, zakona, statuta i drugih općih akata Sveučilišta i Fakulteta,
* grubo narušava ili ne poštuje odluke Senata i Fakultetskog vijeća,
* zlouporabi položaj dekana,
* nastupe razlozi koji, po posebnim propisima ili propisima kojima se uređuju radni odnosi, dovedu do prestanka ili mirovanja njegova ugovora o radu,
* svojim ponašanjem povrijedi ugled dužnosti koju obnaša, te
* izgubi sposobnost obavljanja dužnosti.
1. Dekan može biti razriješen dužnosti i u drugim slučajevima propisanim Zakonom i Statutom Sveučilišta.
2. Prijedlog za pokretanje postupka razrješenja dekana može podnijeti jedna trećina članova Fakultetskog vijeća, rektor i Senat Sveučilišta.
3. Postupak razrješenja dekana provodi Fakultetsko vijeće na sjednici, kojoj mora prisustvovati rektor.
4. Fakultetsko vijeće o razrješenju dekana odlučuje tajnim glasovanjem dvotrećinskom većinom od ukupnog broja članova vijeća, osim u slučaju iz stavka 1. alineje 1. ovog članka, kada se odlučuje natpolovičnom većinom od ukupnog broja članova Fakultetskog vijeća.

**2. Prodekani**

**Prava i dužnosti prodekana**

Članak 36.

1. Dekanu u radu pomažu prodekani.
2. Prodekani obavljaju određene poslove iz okvira djelokruga rada dekana, na temelju i u okviru ovlaštenja dekana, u skladu s odredbama ovog Statuta te odluka Fakultetskog vijeća.
3. Prodekani nadziru rad pojedinih stručnih službi, prema odluci dekana.

**Izbor prodekana**

Članak 37.

1. Prodekane na prijedlog dekana bira Fakultetsko vijeće, natpolovičnom većinom nazočnih članova Vijeća javnim glasovanjem, na istoj sjednici na kojoj bira i dekana.
2. Prodekani se biraju na vrijeme do isteka mandata dekana.
3. Za prodekana može biti izabran nastavnik u znanstveno-nastavnom zvanju koji sa Fakultetom ima zaključen ugovor o radu na neodređeno vrijeme sa punim radnim vremenom.

**Razrješenje prodekana**

Članak 38.

1. Prodekan može biti razriješen dužnosti prije isteka mandata na koji je biran ako:
* sam zatraži razrješenje,
* postupa protivno naputku i nalozima dekana ili ne ispunjava svoje dužnosti,
* svojim ponašanjem povrijedi ugled Fakulteta,
* nastanu razlozi koji dovedu do prestanka ili mirovanja radnog odnosa.
1. Prodekana razrješuje dužnosti Fakultetsko vijeće na prijedlog dekana, natpolovičnom većinom glasova nazočnih članova Vijeća.
2. U slučaju razrješenja, Fakultetsko vijeće bira na prijedlog dekana novog prodekana, po postupku propisanim ovim Statutom, odnosno općim aktom Fakulteta.

**3. Uprava**

Članak 39.

1. Upravu Fakulteta čine dekan i prodekani.
2. Uprava:
* priprema i organizira rad studija, programa, odnosno projekata,
* obavlja sve poslove u vezi s osiguranjem materijalnih, kadrovskih i ostalih uvjeta za realizaciju studija, a prema utvrđenom studijskom programu i nastavnom planu, odnosno realizaciju programa ili projekta,
* vodi brigu o ravnomjernom opterećenju nastavnika u znanstvenom ili stručnom radu, radu u tijelima Fakulteta te voditelja i mentora studentima,
* prati realizaciju planova te priprema prijedloge za isplatu honorara, naknada i putnih naloga za potrebe nastavnika, te daje radne naloge/raspored nastavnicima i suradnicima angažiranim u radu Fakulteta,
* donosi plan znanstvenoistraživačkog rada,
* predlaže donošenje odluka u određenom području djelatnosti,
* prati realizaciju rada u svim njegovim segmentima, te o tome vodi odgovarajuće evidencije,
* obavlja i druge poslove u vezi djelatnosti Fakulteta, prema odredbama Zakona, Statuta i općih akata Fakulteta.

**4. Fakultetsko vijeće**

**Sastav Fakultetskog vijeća**

Članak 40.

1. Fakultetsko vijeće je stručno vijeće Fakulteta.
2. Fakultetsko vijeće djeluje u širem te u užem sazivu.
3. Fakultetsko vijeće u širem sazivu čine dekan, prodekani, svi nastavnici i suradnici Fakulteta, predstavnici studenata te jedan predstavnik ostalih radnika.
4. Studentski predstavnici iz stavka 3. ovog članka, koje sukladno odredbama svog Statuta biraju sami studenti, u Fakultetskom vijeću u širem sazivu čine najmanje 15% od ukupnog broja članova, a njihov se točan broj određuje zaokruživanjem na prvi veći cijeli broj.
5. Fakultetsko vijeće u užem sazivu čine dekan, prodekani, pročelnici katedri, predstavnici svake znanstveno-nastavne ili nastavne katedre, predstavnici radnika u suradničkom zvanju, predstavnici studenata, te jedan predstavnik ostalih radnika.
6. Svaka katedra u Fakultetsko vijeće u užem sazivu bira predstavnike razmjerno broju članova katedre u znanstveno-nastavnom zvanju, 30% od ukupnog broja, bez suradnika, a njihov se točan broj određuje zaokruživanjem na prvi bliži cijeli broj. U broj predstavnika katedre uračunavaju se oni članovi katedre koji su po svojem položaju članovi Fakultetskog vijeća u užem sazivu.
7. Suradnici u Fakultetsko vijeće u užem sazivu biraju predstavnike razmjerno broju suradnika u suradničkom zvanju, 30% od ukupnog broja, a njihov se točan broj određuje zaokruživanjem na prvi bliži cijeli broj. U Fakultetskom vijeću u užem sazivu radnici u suradničkom zvanju trebaju imati najmanje jednog predstavnika.
8. Studentski predstavnici iz stavka 5. ovog članka, koje sukladno odredbama svog Statuta biraju sami studenti, u Fakultetskom vijeću u užem sazivu čine najmanje 15% od ukupnog broja članova, a njihov se točan broj određuje zaokruživanjem na prvi veći cijeli broj.
9. Predstavnika ostalih radnika iz članka 3., odnosno iz članka 5. ovog članka biraju svi radnici Stručnih službi i Knjižnice natpolovičnom većinom nazočnih, javnim glasovanjem, na sastanku na koji ih poziva dekan.
10. Mandat Fakultetskog vijeća, bez obzira na saziv, traje tri akademske godine i podudara se s mandatom dekana.
11. Ako u tijeku mandata izabranom predstavniku Fakultetskog vijeća u užem sazivu prestane osnova po kojoj je izabran za člana Fakultetskog vijeća, ako je do isteka mandata ostalo više od šest (6) mjeseci, na njegovo mjesto se bira novi predstavnik na vrijeme do isteka mandata na koji je bio izabran prethodni predstavnik. Izbor novog predstavnika u Fakultetskom vijeću u užem sazivu izvršit će se u roku od 30 dana od dana prestanka osnove za izbor ranijeg predstavnika.
12. U slučaju privremene nenazočnosti izabranog predstavnika Fakultetskog vijeća u užem sazivu dulje od tri mjeseca, na njegovo mjesto se bira novi predstavnik na vrijeme do njegova povratka.
13. Promjene u broju članova katedri, ne povlače za sobom izmjene broja predstavnika Fakultetskog vijeća u užem sazivu za tekući mandat.

**Izbor**

Članak 41.

Predstavnici u Fakultetsko vijeće u užem sazivu biraju se tajnim glasovanjem po postupku propisanom poslovnikom.

**Djelokrug rada**

Članak 42.

1. Fakultetsko vijeće u širem sazivu:
* donosi Statut Fakulteta,
* raspravlja i odlučuje o Strategiji razvoja Fakulteta,
* bira i razrješava dekana i prodekane,
* donosi nove studijske programe te odlučuje o ukidanju te o suštinskim izmjenama i/ili dopunama studijskih programa (više od 40%),
* na prijedlog dekana usvaja Akcijski plan za mandatno razdoblje te usvaja Godišnje izvještaje o realizaciji akcijskog plana tijekom mandatnog razdoblja.

(2) Fakultetsko vijeće u užem sazivu:

* donosi odluke o akademskim, znanstvenim i stručnim pitanjima,
* donosi opće akte, ako ovim Statutom nije drukčije određeno,
* pokreće postupak donošenja i brine o provedbi nastavnih programa, studija i znanstvenog rada,
* utvrđuje prijedlog studijskih programa izuzev onoga što je u nadležnosti Fakultetskog vijeća u širem sazivu,
* utvrđuje izvedbeni plan nastave,
* analizira uspješnost nastavnog procesa i studija uopće, te poduzima mjere za uspješno provođenje i unapređenje studijskih programa,
* utvrđuje plan dolazne i odlazne suradnje,
* prihvaća Politiku kvalitete, Priručnik kvalitete i pravilnik kvalitete te donosi odluke vezane uz osiguravanje i unapređivanje kvalitete,
* odlučuje o raspisivanju natječaja za upise na studije,
* provodi postupak stjecanja akademskog stupnja doktora znanosti te akademskog naziva sveučilišni specijalist,
* donosi odluke o organiziranju programa cjeloživotnog obrazovanja i obrazovanja odraslih,
* daje suglasnost dekanu na akt o unutarnjem ustroju i ustroju radnih mjesta,
* donosi etički kodeks,
* provodi postupke, odnosno dio postupka izbora u znanstvena i znanstveno-nastavna zvanja u polju ekonomije,
* pokreće i provodi postupak, te odlučuje o izboru u znanstveno-nastavna, nastavna i suradnička zvanja i na odgovarajuća radna mjesta,
* bira voditelje poslijediplomskih studija i potvrđuje izbor te razrješenje pročelnika katedri,
* imenuje stalna te osniva i imenuje povremena radna tijela i utvrđuje im zadaće,
* analizira i ocjenjuje rezultate znanstveno-nastavnog, znanstvenoistraživačkog, nastavnog i stručnog rada,
* brine se o razvoju znanstveno-nastavnih i nastavnih kadrova na Fakultetu,
* brine o poboljšanju uvjeta te osiguranju kvalitete nastavnog i istraživačkog procesa,
* ocjenjuje rad suradnika u suradničkim zvanjima te mentora suradnika u suradničkom zvanju asistenta,
* odlučuje o suradnji s domaćim i inozemnim ustanovama i organizacijama,
* odlučuje o izdavačkoj djelatnosti Fakulteta,
* odlučuje o drugim pitanjima od značaja za znanstveni, nastavni i stručni rad,
* odlučuje o pitanjima od posebnog interesa za studente,
* donosi financijski plan te usvaja financijsko izvješće i završni račun Fakulteta,
* daje suglasnost dekanu za poduzimanje pravnih radnji u vrijednosti iznad 500.000,00 kuna,
* uz suglasnost Sveučilišta osniva organizacije ili svoje organizacijske cjeline u kojima se obavlja djelatnost kojom se povezuje praksa, znanost i visoko obrazovanje i u čijem radu mogu sudjelovati i studenti,
* osniva radne grupe za obavljanje poslova iz svog djelokruga rada,
* donosi poslovnik o svom radu, odnosno o radu Fakultetskog vijeća u širem sazivu,
* obavlja i druge poslove u skladu s Zakonom, Statutom Sveučilišta i ovim Statutom.

**Način rada i odlučivanja**

Članak 43.

1. Fakultetsko vijeće, bez obzira na saziv, radi na sjednicama.
2. Fakultetsko vijeće pravovaljano raspravlja i odlučuje kada je na sjednici nazočno više od polovice ukupnog broja članova.
3. Fakultetsko vijeće donosi odluke, zaključke i zauzima stavove većinom glasova nazočnih članova, osim ako je drugačije propisano Zakonom, Statutom Sveučilišta ili ovim Statutom.
4. Studentski predstavnici ravnopravno sudjeluju s ostalim članovima Fakultetskog vijeća, osim u postupcima stjecanja i doktorata znanosti.
5. U slučaju podijeljenog broja glasova, kod donošenja odluke, odlučuje glas dekana.
6. Odluke se donose javnim glasovanjem, osim ako Zakonom, Statutom Sveučilišta ili ovim Statutom nije propisano drugačije.

**Suspenzivni veto**

Članak 44.

1. Pravo suspenzivnog veta na odluke Fakultetskog vijeća, bez obzira na saziv, imaju studentski predstavnici prilikom odlučivanja o pitanjima od interesa za studente i to:
* promjena sustava studija,
* osiguranje kvalitete studija,
* donošenje nastavnih programa,
* utvrđivanje izvedbenih planova nastave,
* studentski standard.
1. Suspenzivni veto studentski predstavnici mogu upotrijebiti, ako to zatraži većina od ukupnog broja studentskih predstavnika u Fakultetskom vijeću.
2. Nakon uporabe suspenzivnog veta Fakultetsko vijeće ponovno raspravlja o tom pitanju najranije u roku od osam dana.
3. U ponovnom odlučivanju, odluka se donosi većinom ukupnog broja članova Fakultetskog vijeća i na nju se ne može upotrijebiti suspenzivni veto.

**5. Vijeće studija**

Članak 45.

Brisan.

Članak 46.

Brisan.

**6. Stalna radna tijela**

Članak 47.

1. Stalna radna tijela Fakulteta jesu:
2. Povjerenstvo za statutarna pitanja,
3. Povjerenstvo za studentske molbe i žalbe,
4. Povjerenstvo za izdavačku djelatnost,
5. Etičko povjerenstvo,
6. Povjerenstvo za programe cjeloživotnog obrazovanja i obrazovanja odraslih,
7. Povjerenstvo za utvrđivanje činjenica u stegovnom postupku za teške i osobito teške povrede radne obveze,
8. Povjerenstvo za dodjelu nagrada i priznanja,
9. Povjerenstvo za utvrđivanje stegovne odgovornosti studenata,
10. Povjerenstvo za odlučivanje o upisu prijelazom sa drugog visokog učilišta,
11. Odbor za unapređenje kvalitete,
12. Povjerenstvo za unutarnju prosudbu sustava kvalitete
13. Knjižnični odbor.
14. Djelokrug rada stalnih radnih tijela utvrđuje se ovim Statutom, posebnim pravilnicima i odlukama Fakultetskog vijeća.

Članak 48.

1. Stalna radna tijela imaju najmanje tri člana.
2. U Povjerenstvo za studentske molbe i žalbe dva člana biraju se iz reda studenata, u Povjerenstvo za utvrđivanje stegovne odgovornosti studenata dva člana i dva zamjenika članova biraju se iz reda studenata, u Etičkom povjerenstvu jedan član je student, u Povjerenstvu za izdavačku djelatnost jedan član je student, u Knjižničnom odboru jedan je član student, dok su u Odboru za unapređenje kvalitete dva člana studenti. Studenti se u pravilu biraju iz reda članova Studentskog zbora.
3. Mandat izabranih članova stalnih radnih tijela u pravilu se podudara s mandatom Fakultetskog vijeća.
4. Način rada stalnih radnih tijela propisuje se posebnim pravilnikom i poslovnikom o radu Fakultetskog vijeća.

**7. Savjet za znanost**

Članak 49.

1. Savjet za znanost je savjetodavno tijelo za područje znanstvene djelatnosti Fakulteta.
2. Mandat Savjeta za znanost poklapa se s mandatom dekana.
3. Sastav savjeta i njegov djelokrug propisan je posebnim pravilnikom, a na način rada Savjeta primjenjuju se pravila kojima se propisuje način rada stalnih radnih tijela Fakulteta.

**V. ZNANSTVENICI, NASTAVNICI I SURADNICI**

**Subjekti znanstvene, nastavne i stručne djelatnosti**

Članak 50.

1. Znanstvenu, nastavnu i stručnu djelatnosti na Fakultetu izvode znanstvenici, nastavnici i suradnici čija se kvalificiranost utvrđuje izborom u znanstvena, znanstveno-nastavna, nastavna, suradnička i stručna zvanja, a prema uvjetima propisanim Zakonom i na njemu utemeljenim propisima.
2. Znanstvenici, nastavnici i suradnici moraju se u svom radu, djelovanju i ponašanju držati moralnih načela, načela znanstvene istine i kritičnosti te štititi ugled Sveučilišta i Fakulteta.
3. Nastavnici i suradnici dužni su, uz ostale obveze, posebnu pozornost posvetiti radu sa studentima te poticanju njihova uključivanja u stručni i znanstveni rad.

**Zvanja i odgovarajuća radna mjesta**

Članak 51.

1. Izbor u znanstveno-nastavno, nastavno, suradničko ili stručno zvanje vezuje se uz odgovarajuće radno mjesto.
2. S osobom izabranom u znanstveno-nastavno, nastavno, suradničko ili stručno zvanje sklapa se ugovor o radu.
3. Nova radna mjesta za znanstveno-nastavna, nastavna, suradnička ili stručna zvanja osiguravaju se uz suglasnost Sveučilišta i Ministarstva, a financiraju se iz javnih izvora.
4. Ovisno o potrebama i vlastitim mogućnostima Fakultet može osigurati nova radna mjesta za osobe izabrane u znanstveno-nastavna, nastavna, suradnička ili stručna zvanja na teret vlastitih sredstava.
5. Izbor u nastavna zvanja i odgovarajuća radna mjesta provodi se samo za predmete studijskih programa koji ne zahtijevaju znanstveni pristup pri izučavanju.
6. U stručna zvanja i na odgovarajuća radna mjesta mogu se izabrati osobe radi provođenja znanstvenih i stručnih projekata. S osobama izabranim u stručna zvanja sklapa se ugovor o radu na određeno vrijeme, ovisno o trajanju znanstvenih ili stručnih projekata.
7. U svrhu osiguranja kontinuiteta napredovanja znanstvenika koji su privremeno na radnim mjestima na određeno radno vrijeme (rektor, prorektor, dekan, prodekan), dozvoljava se njihov izbor u znanstveno-nastavna zvanja i na odgovarajuća radna mjesta, sukladno posebnom pravilniku Sveučilišta.

**Uvjeti za izbor u znanstvena, znanstveno-nastavna, nastavna, suradnička i stručna zvanja**

Članak 52.

1. Opći uvjeti za izbor u pojedina zvanja utvrđeni su Zakonom.
2. Posebne uvjete za izbor u znanstvena, znanstveno-nastavna i nastavna zvanja utvrđuju nadležna tijela predviđena Zakonom.
3. Dodatni uvjeti za izbor u suradnička i stručna zvanja utvrđuju se Pravilnikom o unutarnjem ustroju i ustroju radnih mjesta te aktima Fakultetskog vijeća.

**Izbor u znanstvena zvanja**

Članak 53.

1. Izbori u znanstvena zvanja provode se neovisno o radnom mjestu.
2. Zahtjev za izbor u znanstveno zvanje pokreće osoba koja smatra da ispunjava uvjete za izbor u određeno znanstveno zvanje ili Fakultet s kojim osoba ima sklopljen ugovor o radu.
3. Postupak izbora provodi se u skladu s odredbama Zakona i propisima donesenima na temelju Zakona te Statutom Sveučilišta.
4. Osoba koja je na vlastiti zahtjev pokrenula izbor u znanstveno zvanje, a ne bude izabrana, ne može više na Fakultetu pokrenuti izbor u isto znanstveno zvanje na vlastiti zahtjev.
5. S osobama izabranim u znanstveno zvanje može se sklopiti ugovor o radu, radi znanstvenih istraživanja.

**Postupak izbora u znanstveno-nastavna, nastavna, suradnička i stručna zvanja**

Članak 54.

1. Pokretanje i postupak izbora u znanstveno-nastavna, nastavna, suradnička i stručna zvanja provodi Fakultetsko vijeće, na način i po postupku propisanom Zakonom i Statutom Sveučilišta, a putem javnog natječaja.
2. Detaljnije odredbe o postupku provođenja izbora iz stavka 1. ovog članka uređuju se Pravilnikom o radu.

**Suradnička radna mjesta**

Članak 55.

1. Svake godine Fakultetsko vijeće ocjenjuje rad suradnika u suradničkim zvanjima. Ocjena se temelji na pisanom izvješću mentora, u kojem se vrednuje uspješnost suradnika u znanstvenom i nastavnom radu, kao i uspješnost na poslijediplomskom studiju. Suradnik ima pravo uvida i očitovanja na negativno izvješće mentora.
2. Ako je ocjena o radu suradnika negativna, pokreće se postupak redovitog otkaza ugovora o radu.
3. Ocjenjivanje rada suradnika u suradničkim zvanjima te mentora suradnika u suradničkom zvanju asistenta pobliže se određuje posebnim pravilnikom.

**Naslovna zvanja**

Članak 56.

1. Izbor u naslovno znanstveno-nastavno, nastavno ili suradničko zvanje provodi se u slučajevima kada postoji potreba za tim zvanjima u izvođenju dijela ili cijele nastave, a nije moguće ili nije potrebno osigurati odgovarajuće radno mjesto.
2. Odluku o potrebi izbora te o izboru u naslovno znanstveno-nastavno, nastavno ili suradničko zvanje donosi Fakultetsko vijeće.
3. Izbor u naslovno znanstveno-nastavno, nastavno ili suradničko zvanje provodi se bez sklapanja ugovora o radu.
4. Postupak izbora u naslovno zvanje istovjetan je postupku izbora u odgovarajuće znanstveno-nastavno, nastavno ili suradničko zvanje.

Članak 57.

Brisan.

**Počasno zvanje *professor emeritus***

Članak 58.

1. Fakultet može svog zaslužnog umirovljenog redovitog profesora u trajnom zvanju predložiti Sveučilištu za dodjelu počasnog zvanja *professor emeritus*.
2. Predloženik za *professora emeritusa* mora imati posebne zasluge za razvoj i napredak Fakulteta i Sveučilišta te međunarodno priznatu nastavnu i znanstvenu izvrsnost.
3. Počasno zvanje *professor emeritus* dodjeljuje Sveučilište po postupku utvrđenom Statutom i pravilnikom Sveučilišta.
4. *Professor emeritus* može sudjelovati u znanstvenoistraživačkom radu i izvođenju nastave na poslijediplomskim studijima, biti član povjerenstava u postupcima izbora u znanstvena i znanstveno-nastavna zvanja te postupcima za stjecanje doktorata znanosti, a odlukom Senata Sveučilišta ili Fakultetskog vijeća može biti imenovan i za člana drugih povjerenstava Sveučilišta i Fakulteta.

**Gostujući nastavnici, znanstvenici i stručnjaci**

Članak 59.

1. Radi unapređenja nastavnog i znanstvenog rada Fakultet može povjeriti izvedbu do jedne trećine nastave na određenom predmetu nastavnicima, znanstvenicima ili istaknutim stručnjacima iz zemlje ili inozemstva, uz uvjet da osnovni dio nastavnog predmeta izvode osobe izabrane u znanstveno-nastavna zvanja.
2. Osobama iz stavka 1. ovog članka može se bez izbora u znanstveno-nastavno zvanje odlukom Fakultetskog vijeća, a uz suglasnost Senata povjeriti izvođenje nastave iz određenog predmeta najdulje dvije uzastopne akademske godine.

**Plaćena slobodna studijska godina (sabbatical)**

Članak 60.

1. Nastavnici izabrani u znanstveno-nastavna i nastavna zvanja mogu jednom u sedam godina, nakon neprekinutih šest godina rada na Fakultetu u znanstveno-nastavnom, odnosno nastavnom zvanju, koristiti plaćenu slobodnu studijsku godinu (sabbatical) radi znanstvenog, umjetničkog ili stručnog rada.
2. Slobodnu studijsku godinu odobrava dekan, a uvjeti korištenja pobliže se određujuposebnim pravilnikom.
3. Fakultet je dužan tijekom korištenja sabbaticala organizirati kontinuirano obavljanje nastave te ispunjavanje drugih obveza nastavnika na sabbaticalu.

**Mirovanje ili djelomično izvršavanje obveza**

Članak 61.

1. Odlukom dekana, pod uvjetima propisanim Pravilnikom o radu i pozitivnog mišljenja Fakultetskog vijeća, nastavniku se mogu odobriti kraća ili dulja izbivanja zbog znanstvenog i stručnog usavršavanja ili kojega drugog opravdanog razloga. U vrijeme takve odsutnosti nastavniku mogu mirovati prava i obveze iz ugovora o radu ili se mogu izvršavati samo djelomično, sukladno odluci dekana i ugovora.
2. Fakultet osigurava uredno odvijanje nastave ili odgovarajuću zamjenu za nastavnika.

**Rad izvan Fakulteta**

Članak 62.

1. Fakultet podržava slobodu akademskog, stručnog i intelektualnog djelovanja svojih radnika, pod uvjetom da nije u sukobu s djelatnostima i interesima Fakulteta te da ne šteti ugledu Fakulteta.
2. Rad radnika Fakulteta izvan Fakulteta u djelatnostima koje se mogu smatrati djelatnostima Fakulteta realizira se preko Fakulteta ili uz prethodno dobiveno odobrenje dekana.
3. Radnicima Fakulteta nije dopušteno registriranje samostalnih djelatnosti i/ili osnivanje i/ili posjedovanje udjela u trgovačkim društvima u djelatnostima koje su registrirane kao djelatnosti Fakulteta.
4. Brisan.
5. Uvjeti za odobravanje i način ostvarivanja rada na drugim visokoškolskim institucijama propisat će se posebnim pravilnikom.“
6. Rad nastavnika i suradnika na drugim sastavnicama Sveučilišta regulira se aktima Sveučilišta.
7. Odobravanje i uvjeti za odobravanje rada izvan Fakulteta propisat će se Pravilnikom o radu.

Članak 63.

1. Nastavnici i suradnici te nenastavno osoblje stegovno odgovaraju za povrede svojih radnih obveza i drugih obveza iz rada i u vezi s njim, kao i zbog grubog narušavanja ugleda Fakulteta i Sveučilišta.
2. Stegovna djela, mjere i stegovni postupak propisuju se Pravilnikom o radu.

**VI. STUDENTI**

**Stjecanje statusa studenta**

Članak 64.

Status studenta stječe se upisom na studij, a dokazuje se indeksom ili drugom propisanom ispravom.

Članak 65.

1. Pravo upisa ima svaka osoba, koja je ispunila uvjete propisane Zakonom te udovoljava drugim preduvjetima za upis utvrđenim aktima Sveučilišta i Fakulteta, u okviru kapaciteta Fakulteta.
2. Ako broj osoba koje ispunjavaju uvjete prelazi kapacitet Fakulteta, pravo na studij imaju osobe koje u postupku klasifikacije ostvare bolje rezultate.

Članak 66.

1. Student može biti redoviti ili izvanredni.
2. Redoviti student studira prema programu koji se temelji na punoj nastavnoj satnici (puno radno vrijeme). Trošak redovitog studija dijelom ili u cijelosti subvencionira se iz državnog proračuna.
3. Izvanredni studenti su oni koji obrazovni program pohađaju uz rad ili drugu aktivnost koja traži specifičan program. Troškove takvog studija u cijelosti snosi sam student.

**Prava i obveze studenata**

Članak 67.

Student ima pravo na:

* stjecanje kvalitetnih i korisnih znanja,
* kvalitetan studij kako je to predviđeno studijskim programom,
* sudjelovanje u stručnom i znanstvenom radu,
* konzultacije i mentorski rad,
* slobodu mišljenja i iskazivanje stavova tijekom nastave i drugih aktivnosti na Fakultetu, ali ne na štetu kvalitete i tijeka nastave,
* završetak studija u kraćem roku,
* slobodno korištenje knjižnice i ostalih izvora informacija, upisivanje predmeta iz drugih programa sukladno propisima Sveučilišta,
* izjašnjavanje o kvaliteti (ocjenjivanje) nastave i nastavnika putem organiziranih anketnih istraživanja mišljenja, putem individualnih pismenih predstavki ili kolektivno putem svojih predstavnika u Fakultetskom vijeću,
* sudjelovanje u odlučivanju, sukladno odredbama Statuta Sveučilišta i ovog Statuta,
* pritužbe kad je povrijeđeno neko njegovo pravo,
* sudjelovanje u radu studentskih organizacija,
* mirovanje obveza studenata sukladno odredbama Pravilnika o studijima i sustavu studiranja,
* druga prava predviđena Statutom Sveučilišta, ovim Statutom, Pravilnikom o studijima i sustavu studiranja te drugim općim aktima.

Članak 68.

1. Student ima obvezu poštivati režim studija i opće akte Fakulteta i Sveučilišta, te uredno izvršavati svoje nastavne i druge obveze.
2. Stegovna odgovornost studenata uređuje se Pravilnikom o studijima i sustavu studiranja.

**Napredovanje kroz studij**

Članak 69.

Student stječe pravo upisa u narednu godinu studiranja, ako je ispunio sve obveze utvrđene studijskim programom i nastavnim planom, u skladu s Pravilnikom o studijima i sustavu studiranja te drugim općim aktima Fakulteta.

Članak 70.

Iznimno, uspješnim studentima, pod uvjetima propisanim Pravilnikom o studijima i sustavu studiranja, može se omogućiti brže napredovanje kroz studij i završetak studija u kraćem roku od propisanog.

Članak 70.a

1. Fakultet osigurava kvalitetan pristup visokom obrazovanju i znanosti svim studentima s invaliditetom u realizaciji svakodnevnih akademskih aktivnosti.
2. Za potrebe pružanja stručne pomoći studentima s invaliditetom u vezi sa studijem te zadovoljavanja obrazovnih i socijalno-psiholoških potreba studenata s invaliditetom, Fakultet imenuje povjerenika za studente s invaliditetom
3. Imenovanje povjerenika za studente s invaliditetom, način rada povjerenika, prava studenata s invaliditetom na prilagodbu ispita, kao i ostala prava te postupak njihova ostvarivanja, uređuje se posebnim pravilnikom Sveučilišta.

**Mirovanje studija**

Članak 71.

Brisan.

**Prijelaz sa studijskih programa** **i drugih visokih učilišta**

Članak 72.

Mirovanje prava i obveza studenata, prijelazi sa studijskih programa i drugih visokih učilišta te nastavak studija nakon prekida utvrđuje se Pravilnikom o studijima i sustavu studiranja.

**Prestanak statusa studenta**

Članak 73.

Status studenta prestaje :

* kad završi studij,
* kad se ispiše sa Fakulteta, i u drugim slučajevima propisanim Pravilnikom o studijima i sustavu studiranja.

**Evidencije o studentima**

Članak 74.

Fakultet vodi evidencije s osobnim podacima studenata i to:

1. evidenciju prijavljenih za upisni postupak,
2. osobnu evidenciju upisanih studenata,
3. evidenciju o uspjehu na ispitu,
4. evidenciju izdanih isprava o završetku studija te stečenih stručnih i akademskih naziva i stupnjeva i
5. evidenciju izrečenih mjera.

**Studentski zbor**

Članak 75.

1. Studenti na Fakultetu organiziraju Studentski zbor.
2. Fakultet osigurava nesmetan rad Studentskog zbora.

**VII. STUDIJI**

**Vrste studija**

Članak 76.

1. Visoko obrazovanje na Fakultetu provodi se kroz sveučilišne i stručne studije.
2. U sveučilišnim studijima Fakultet u području društvenih znanosti, polje ekonomije osposobljava studente za obavljanje poslova u znanosti i visokom obrazovanju, u poslovnom svijetu, javnom sektoru i društvu općenito te ih osposobljava za razvoj i primjenu znanstvenih i stručnih dostignuća.
3. U stručnom studiju Fakultet pruža studentima primjerenu razinu znanja i vještina koje omogućavaju obavljanje stručnih ekonomskih zanimanja i osposobljava ih za neposredno uključivanje u radni proces.

**Razine sveučilišnog studija**

Članak 77.

1. Sveučilišni studij provodi se kroz tri razine:
* preddiplomski studij
* diplomski studij
* poslijediplomski studij (sveučilišni i specijalistički).
1. Svaka razina sveučilišnog studija završava stjecanjem određenog naziva ili stupnja.

**ECTS bodovi**

Članak 78.

1. Svaka razina studija u skladu je s europskim sustavom prijenosa bodova (ECTS) po kojem se u jednoj godini studija stječe u pravilu 60 ECTS bodova.
2. Prijenos, odnosno priznavanje ECTS bodova može se provesti između različitih studija.
3. Kriteriji i uvjeti prijenosa ECTS bodova propisuju se Pravilnikom o studijima i sustavu studiranja.
4. Student dio programa može izvršiti na drugom domaćem ili stranom sveučilištu i tako steći do 50 % ECTS bodova određenog studijskog programa.

**Trajanje sveučilišnih studija i ECTS bodovi**

Članak 79.

1. Preddiplomski sveučilišni studij traje tri godine i njegovim se završetkom stječe 180 ECTS bodova.
2. Diplomski sveučilišni studij traje dvije godine i njegovim se završetkom stječe 120 ECTS bodova.
3. Ukupan broj bodova, koji se stječe na preddiplomskom i diplomskom studiju iznosi najmanje 300 ECTS bodova.
4. Poslijediplomski sveučilišni studij traje u pravilu tri godine i njegovim se završetkom stječe 180 ECTS bodova.
5. Poslijediplomski specijalistički studij traju jednu do dvije godine i njegovim se završetkom stječe 60 do 120 ECTS bodova.

**Akademski nazivi i stupnjevi**

Članak 80.

1. Završetkom preddiplomskog sveučilišnog studija stječe se akademski naziv prvostupnik/prvostupnica (baccalaureus, odnosno baccalaurea) ekonomije (univ. bacc. oec.).
2. Završetkom diplomskog sveučilišnog studija stječe se akademski naziv magistar, odnosno magistra ekonomije (mag. oec).
3. Završetkom poslijediplomskog sveučilišnog studija stječe se akademski stupanj doktora znanosti (dr. sc.).
4. Završetkom poslijediplomskog specijalističkog studija stječe se akademski naziv sveučilišni specijalista (univ. spec. oec.) koji se dodaje akademskom nazivu iz stavka 2. ovog članka.

**Stručni studij, trajanje i stručni nazivi**

Članak 81.

1. Preddiplomski stručni studij traje tri godine i njegovim se završetkom stječe 180 ECTS bodova.
2. Završetkom preddiplomskog stručnog studija sa 180 ili više ECTS bodova, osoba stječe stručni naziv stručni prvostupnik (baccalaureus), odnosno stručna prvostupnica (baccalaurea) ekonomije (bacc. oec.).
3. Specijalistički diplomski stručni studij traje dvije godine i njegovim se završetkom stječe 120 ECTS bodova.
4. Završetkom specijalističkog diplomskog stručnog studija, osoba stječe stručni naziv stručni specijalist, odnosno stručna specijalistica ekonomije (str. spec. oec.).

**Ostali studiji**

Članak 82.

Ako Fakultet ustrojava druge studije s drugom domaćom ili stranom pravnom ili fizičkom osobom, trajanje studija te omogućavanje stjecanja ECTS bodova i stjecanja odgovarajućeg naziva određuje se programom tog studija, dopusnicom za izvođenje studija, zakonskim odredbama i drugim propisima.

**Izvođenje nastave**

Članak 83.

1. Nastava se izvodi na hrvatskom jeziku ili na stranom jeziku, nakon pribavljene dopusnice pod uvjetima i na način propisan Zakonom i drugim općim aktima.
2. Dio nastave studijskog programa koji se inače izvodi samo na hrvatskom jeziku, može se izvoditi i na engleskom jeziku, uz odobrenje Senata Sveučilišta.
3. Nastava se izvodi u sjedištu Ekonomskog fakulteta, a po potrebi se može izvoditi i u drugim mjestima, kao i na daljinu.

Članak 84.

1. Osim redovitog (u punom trajanju), Fakultet može izvoditi i izvanredni studij, na način da se program jedne godine studija može rasporediti na jednu i pol akademsku godinu, pri čemu se u svakoj godini stječe od 40 do 60 ECTS bodova.
2. Studentima koji bi upisom većeg broja ECTS bodova u završnoj godini studiranja skratili ukupno vrijeme studiranja, omogućava se upis do 90 ECTS bodova.

**Upisi**

Članak 85.

1. Upis na studije obavlja se na temelju javnog natječaja kojeg objavljuje Sveučilište.
2. U javnom natječaju, osim podataka utvrđenim zakonom, objavljuju se i uvjeti u pogledu prethodne razine obrazovanja.
3. Brisan.
4. Pravo na upis ima osoba koja ispunjava uvjete natječaja, odnosno koja je u klasifikacijskom postupku ostvarila bolje rezultate, a u okviru upisnih kvota.

**Upis na preddiplomski i stručni studij**

Članak 86.

1. Pravo upisa na preddiplomski i stručni studij imaju pristupnici koji su završili četverogodišnju srednju školu.
2. Pravo upisa na preddiplomski i stručni studij ostvaruje se kroz program državne mature, a prema raspoloživim kvotama i uvjetima koje propisuje Fakultet.

**Upis na diplomski i specijalistički diplomski stručni studij**

Članak 87.

Uvjeti upisa na diplomski i specijalistički diplomski stručni studij određuju se studijskim programima te drugim aktima Fakulteta.

 **Upis na poslijediplomski sveučilišni i poslijediplomski specijalistički studij**

Članak 87.a

Uvjeti i postupak upisa na poslijediplomski sveučilišni i poslijediplomski specijalistički studij određuju se studijskim programima te drugim aktima Fakulteta.

**Pravo upisa na poslijediplomski specijalistički studij**

Članak 88.

Brisan.

**Pravo upisa na doktorski studij**

Članak 89.

Brisan.

**Studijski program**

Članak 90.

1. Studij se ustrojava prema studijskom programu koji se akreditira na prijedlog Fakultetskog vijeća, u skladu sa Zakonom i pravilnikom Sveučilišta.
2. Studijski program sadrži elemente propisane Zakonom i pravilnikom Sveučilišta.

**Akademska godina**

Članak 91.

Akademska godina u pravilu počinje 01. listopada tekuće, a završava 30. rujna sljedeće kalendarske godine.

**Izvođenje studija**

Članak 92.

(1) Studij se izvodi prema studijskim programima i izvedbenim planovima pojedinih predmeta.

(2) Izvedbeni plan predmeta obvezno sadrži nositelje i izvođače predmeta, nastavne jedinice, načine izvođenja nastave, ishode učenja, načine provjere usvojenih ishoda učenja te popis literature.

Kalendar nastavnih aktivnosti utvrđuje se u srpnju tekuće akademske godine za narednu akademsku godinu.

(3) Raspored izvođenja nastave objavljuje se početkom semestra. Kalendar ispita objavljuje se na mrežnim stranicama Fakulteta najkasnije 15 dana prije početka ispitnog roka.

**Javnost studija**

Članak 93.

1. Ispiti na svim studijima su javni, pod uvjetom da se ne ometa uredno održavanje ispita.
2. Obrane diplomskih radova, obrane specijalističkih završnih radova i doktorskih disertacija su javne.
3. Vrijeme i mjesto javnih obrana moraju biti javno objavljeni najmanje osam (8) dana prije obrane na mrežnim stranicama Fakulteta.

**Završetak studija**

Članak 94.

Uvjeti završetka studija utvrđeni su studijskim programom, u skladu sa Zakonom.

**Isprave o studiju**

Članak 95.

1. Po završetku studija izdaje se potvrda, svjedodžba ili diploma, ovisno vrsti studija, u skladu sa Zakonom.
2. Potvrde, svjedodžbe i diplome javne su isprave, koje se izdaju na hrvatskom jeziku, a na poseban zahtjev studenta mogu se izdati i na stranom jeziku, uz plaćanje odgovarajuće naknade koja se utvrđuje posebnom odlukom.
3. Neposredno po završetku studija izdaje se potvrda o završetku studija.
4. Svjedodžbe i diplome uručuju se na promociji.
5. Uz svjedodžbu ili diplomu, studentu se izdaje i dopunska isprava o studiju.
6. Sadržaj i oblik svjedodžbi, diploma, dopunskih isprava o studiju i potvrda, sukladno Zakonu, propisuje Sveučilište.

**Promocija**

Članak 96.

1. Na preddiplomskom, diplomskom, poslijediplomskom specijalističkom, stručnom te specijalističkom diplomskom stručnom studiju promovente promoviraju dekan i prodekani.
2. Doktore znanosti promovira rektor Sveučilišta.

**Oduzimanje akademskog ili stručnog naziva**

Članak 97.

1. Akademski ili stručni naziv oduzet će se ako se utvrdi da je stečen protivno propisanim uvjetima za njegovo stjecanje, grubim kršenjem pravila studija.
2. Akademski ili stručni naziv oduzima Fakultetsko vijeće po postupku propisanim Pravilnikom o studijima i studiranju.

**Oduzimanje doktorata znanosti**

Članak 98.

1. Doktorat znanosti oduzima se ako se utvrdi daje doktorska disertacija bila prisvojeno znanstveno djelo ili krivotvorina.
2. Doktorat znanosti oduzima Senat Sveučilišta na prijedlog Fakultetskog vijeća, po postupku propisanim posebnim pravilnikom.
3. Oduzimanjem doktorata znanosti oduzimaju se i zvanja za čije je stjecanje jedan od uvjeta doktorat znanosti.

**Ostala pitanja vezana uz studije i studiranje**

Članak 99.

Ostala pitanja vezana za studije i studiranje uređuju se Pravilnikom o studijima i sustavu studiranja.

**VIII. PROGRAMI CJELOŽIVOTNOG OBRAZOVANJA I OBRAZOVANJA ODRASLIH**

**Programi stalnog usavršavanja**

Članak 100.

1. Fakultet pored studija izvodi i posebne programe stalnog usavršavanja, prema konceptu cjeloživotnog obrazovanja i obrazovanja odraslih.
2. Programe cjeloživotnog obrazovanja donosi Fakultetsko vijeće.
3. O završenom programu cjeloživotnog obrazovanja polazniku se izdaje potvrda, sukladno odredbama pravilnika Sveučilišta.
4. Postupak donošenja programa obrazovanja odraslih, te izgled i sadržaj svjedodžbe polaznika, određen je posebnim zakonom.
5. Programe obrazovanja odraslih odobrava Fakultetsko vijeće.

**IX. ZNANSTVENO-ISTRAŽIVAČKI I STRUČNI RAD**

**Nositelji znanstvene aktivnosti**

Članak 101.

1. Nositelji znanstvene aktivnosti su katedre i istraživačke grupe, odnosno članovi katedri.
2. Znanstvenici potiču studente na sudjelovati u znanstvenom radu.
3. Koordinaciju znanstvenog rada provodi jedan od prodekana.
4. Savjet za znanost savjetima potiče znanstveni rad.
5. Znanstvena aktivnost Fakulteta pobliže se određuje posebnim pravilnikom.

**Znanstvenoistraživački projekti**

Članak 102.

1. Znanstvenoistraživačke projekte predlažu Savjet za znanost, grupe katedri, pojedine katedre ili pojedini znanstvenici te istraživačke grupe.
2. Postupak pokretanja i provedbe znanstveno-istraživačkih projekata propisat će se posebnim aktom Fakulteta.
3. Brisan.

**Stručni rad**

Članak 103.

1. Stručne projekte te druge oblike stručnog rada iniciraju grupe katedri, pojedine katedre ili pojedini znanstvenici ili potrebe tržišta.
2. Postupak pokretanja i provedbe stručnih projekata propisat će se posebnim aktom Fakulteta.

**X. UNAPREĐIVANJE KVALITETE**

Članak 104.

1. Fakultet, kao sastavnica Sveučilišta, izgrađuje unutarnji sustav osiguravanja i unapređenja kvalitete, sukladno odredbama zakona, Statuta i Pravilnika Sveučilišta te ostalih akata Fakulteta.
2. Sukladno Pravilniku Sveučilišta, na Fakultetu se osniva Odbor za unapređenje kvalitete, čiji se ustroj, sastav i način rada propisuje posebnim pravilnikom.
3. Fakultet se za osiguranje kvalitete rukovodi normana kvalitete visokog obrazovanja u EU i/ili drugim relevantnim međunarodnim normama na području znanosti i visokog obrazovanja.

**XI. FINANCIJE**

**Financijski plan**

Članak 105.

1. Fakultet ima obvezu donošenja godišnjeg financijskog plana.
2. Financijski plan sastoji se od plana primitaka i izdataka (prihoda i rashoda).
3. Financijski plan na prijedlog Uprave donosi Fakultetsko vijeće.

**Izvori financiranja**

Članak 106.

Djelatnosti Fakulteta financiraju se iz:

* državnog proračuna,
* vlastitih prihoda,
* namjenskih prihoda,
* donacija i sponzorstva,
* drugih izvora u skladu sa Zakonom.

**Raspodjela sredstava**

Članak 107.

1. Sredstva Fakulteta koriste se za:
* isplatu plaća i naknada radnika koji se javno financiraju,
* isplatu naknada nastavnicima i drugim osobama koje nisu radnici Fakulteta,
* isplatu plaća za radna mjesta za koja nije osigurano financiranje iz državnog proračuna,
* isplatu razlike u plaći za radna mjesta za koja nije osigurano potpuno financiranje iz državnog proračuna,
* poticanje znanstvene izvrsnosti,
* pokriće troškova znanstvenog i stručnog usavršavanja,
* pokriće materijalnih troškova,
* financiranje izdavačke djelatnosti,
* redovito i investicijsko održavanje,
* kapitalna ulaganja,
* financiranje razvojnih projekata
* financiranje unaprjeđenje djelatnosti,
* pokriće dijela troškova studentskog standarda,
* standard radnika,
* pokriće ostalih troškova neophodnih za obavljanje djelatnosti.
1. Dio vlastitih prihoda Fakultet izdvaja za Sveučilište, sukladno općem aktu Sveučilišta.
2. Raspodjela sredstava utvrđuje se financijskim planom Fakulteta.

**Financijska odgovornost**

Članak 108.

Sukladno važećim propisima, dekan je odgovoran za zakonito, namjensko i svrhovito korištenje sredstava te za učinkovito i djelotvorno funkcioniranje sustava financijskog upravljanja i kontrola u okviru financijskim planom utvrđenih sredstava.

**XII. JAVNOST RADA I POSLOVNA TAJNA**

**Javnost rada**

Članak 109.

1. Rad Fakulteta je javan.
2. Fakultet pravodobno i istinito obavještava javnost o obavljanju svoje djelatnosti, kao i o drugim pitanjima od interesa za javnost.
3. Fakultet osigurava obavještavanje svojih zaposlenika, studenata i drugih zainteresiranih osoba o pitanjima od interesa za ostvarivanje njihovih prava i obveza.

**Dostupnost informacija**

Članak 110.

1. Radi osiguranja dostupnosti informacija zainteresiranim osobama, Fakultet ustrojava Katalog informacija i imenuje osobu za dostupnost informacija, sukladno posebnim propisima.
2. Samo dekan ili po njemu ovlaštena osoba mogu putem sredstava javnog priopćavanja u ime Fakulteta davati službene obavijesti o poslovanju Fakulteta.

**Poslovna tajna**

Članak 111.

1. Poslovnom tajnom smatraju se podaci zbog čijeg bi priopćavanja ili davanja na uvid neovlaštenoj osobi mogle nastupiti štetne posljedice za poslovni interes Fakulteta, njegov ugled, odnosno interes i ugled zaposlenika i studenata.
2. Poslovnom tajnom smatraju se osobito podaci:
* koje kao poslovnu tajnu Fakultet sazna od drugih pravnih osoba,
* koji se odnose na poslove što ih Fakultet obavlja za potrebe javnih tijela ako su zaštićeni odgovarajućim stupnjem tajnosti,
* koji sadrže ponude na natječaj, do objavljivanja rezultata natječaja,
* koje dekan proglasi poslovnom tajnom,
* drugi podaci koji su zakonom ili drugim propisom utvrđeni tajnim podacima ili se običajem smatraju tajnom.
1. Podatke koji predstavljaju poslovnu tajnu drugim osobama mogu priopćavati dekan ili osoba koju on ovlasti.
2. Fakultet će uskratiti davanje podataka javnosti ukoliko su ti podaci, sukladno posebnom zakonu državna, službena, vojna ili poslovna tajna.
3. Podatke koji predstavljaju poslovnu tajnu Fakulteta, dekan može priopćiti ili dati na uvid samo osobama koje za to dokažu pravni interes.

**XIII. STATUT I DRUGI OPĆI AKTI**

Članak 112.

1. Statut je temeljni akt Fakulteta.
2. Statut donosi Fakultetsko vijeće na prijedlog dekana, natpolovičnom većinom glasova od ukupnog broja članova Fakultetskog vijeća.
3. Opći akti Fakulteta su i pravilnici:
* Pravilnik o unutarnjem ustroju i ustroju radnih mjesta
* Pravilnik o radu,
* Pravilnik o znanstveno-istraživačkom radu,
* Pravilnik o studijima i sustavu studiranja,
* Pravilnik o organizaciji i izvođenju poslijediplomskih studija,
* Pravilnik o namjenskim prihodima i načinu raspodjele,
* Pravilnik o vlastitim prihodima i načinu raspodjele,
* Pravilnik o plaćama i drugim dohocima,
* Pravilnik o postupku izbora dekana,
* Pravilnik o izdavačkoj djelatnosti,
* Pravilnik o radu Knjižnice,
* Pravilnik o nagradama i priznanjima,
* Etički kodeks,
* Pravilnik o osiguravanju i unapređivanju kvalitete,
* te drugi opći akti koje je Fakultet obvezan donijeti po zakonu i drugim propisima.
1. Fakultetsko vijeće i dekan, u okviru svoje nadležnosti, donose opće akte Fakulteta.
2. Fakultetsko vijeće donosi poslovnik o svom radu i radu stalnih radnih tijela.
3. Opći akti Fakulteta objavljuju se na mrežnim stranicama Fakulteta i stupaju na snagu u pravilu osmog dana nakon objavljivanja.
4. Izmjene i dopune općih akata Fakulteta donose se po istom postupku koji je propisan za njihovo donošenje.

**XIV. PRIJELAZNE I ZAVRŠNE ODREDBE**

**Unutarnji ustroj Fakulteta**

Članak 113.

Unutarnji ustroj Fakulteta po odredbama ovog Statuta, uskladit će u roku od 90 dana od dana njegova stupanja na snagu.

**Usklađivanje općih akata**

Članak 114.

1. Opći akti Fakulteta uskladit će se s odredbama ovog Statuta.
2. Do donošenja općih akata, prema odredbama ovog Statuta, primjenjivat će se postojeći opći akti, osim odredaba koje su u suprotnosti s ovim Statutom.

**Konstituiranje tijela Fakulteta**

Članak 115.

Konstituiranje tijela Fakulteta po odredbama ovog Statuta, obavit će se s početkom akademske godine 2012./2013.

**Postupci započeti prema prijašnjim odredbama**

Članak 116.

Postupci započeti prema prijašnjim odredbama Statuta i drugih općih akata dovršit će se prema odredbama koje su vrijedile u trenutku započinjanja postupaka.

**Završne odredbe**

Članak 117.

Stupanjem na snagu ovog Statuta prestaju važiti odredbe Statuta Ekonomskog fakulteta u Splitu od 19. travnja 2012. godine (pročišćeni tekst).

**PRIJELAZNE I ZAVRŠNE ODREDBE iz Izmjena i dopuna Statuta Ekonomskog fakulteta u Splitu od 12. prosinca 2017. godine**

Članak 52.

1. Na dekana izabranog po propisima koji su bili na snazi prije stupanja na snagu ovih Izmjena i dopuna Statuta primjenjuju se propisi koji su bili na snazi u vrijeme njegovog izbora.
2. Ista osoba može biti izabrana za dekana najviše dva (2) puta uzastopce, neovisno o tome koji je propis bio na snazi u vrijeme njezinog izbora za dekana.

Članak 53.

1. Opći akti Fakulteta uskladit će se s odredbama ovih Izmjena i dopuna Statuta u roku od šest (6) mjeseci od dana njihova stupanja na snagu.
2. Do donošenja općih akata iz stavka 1. ovog članka, primjenjivat će se postojeći opći akti, osim odredaba koje su u suprotnosti s odredbama ovih Izmjena i dopuna Statuta.

Članak 54.

Konstituiranje tijela Fakulteta po odredbama ovih Izmjena i dopuna Statuta, obavit će se s početkom akademske godine 2018./2019.

Članak 55.

Ovlašćuje se dekan za utvrđivanje pročišćenog teksta Statuta.

Izmjene i dopune Statuta stupaju na snagu osmog dana od dana objave na mrežnim stranicama Fakulteta, a nakon pribavljene suglasnosti Senata Sveučilišta u Splitu.